b"\n_START_ARTICLE_\nJaume Asens i Llodr\xc3\xa0\n_START_SECTION_\nActivitat institucional\n_START_PARAGRAPH_\nEn la seva tasca institucional destaca per haver impulsat la normativa reguladora de la m\xc3\xbasica en viu amplificada a espais amb llic\xc3\xa8ncia de bar, restaurant i cafeteria. Com a regidor del Districte de Sants-Montju\xc3\xafc va aprovar l'ordenan\xc3\xa7a de terrasses dels carrers Blai i Blesa. Com a responsable de l'\xc3\x80rea de Drets de Ciutadania, ha presentat la mesura Barcelona Ciutat de Drets, un pla de mandat que pret\xc3\xa9n posar els drets humans al centre de les pol\xc3\xadtiques p\xc3\xbabliques. Tamb\xc3\xa9 destaca la posada en marxa de la B\xc3\xbastia \xc3\x88tica i l'Oficina de Transpar\xc3\xa8ncia de Barcelona, el nou Codi de Conducta de l'Ajuntament de Barcelona o haver liderat la personificaci\xc3\xb3 de la ciutat en les causes obertes pels crims del franquisme i els bombardejos soferts durant la Guerra Civil.\n_START_SECTION_\nTraject\xc3\xb2ria acad\xc3\xa8mica\n_START_PARAGRAPH_\n\xc3\x89s llicendiat en Dret (1990-1995) i Filosofia (1992-1999) a la Universidad de Barcelona. I va cursar estudis en Ci\xc3\xa8ncies Pol\xc3\xadtiques i Socials per la UPF (1996-1999), on va ser doctorand sense haver finalitzat encara la seva tesina. Va fer un Erasmus a Poitiers (Fran\xc3\xa7a). Ha ampliat els seus estudis amb cursos d'especialitzaci\xc3\xb3 en just\xc3\xadcia juvenil, dret penitenciari, estrangeria o viol\xc3\xa8ncia de g\xc3\xa8nere de l'Il\xc2\xb7lustre Col\xc2\xb7legi d'Advocats de Barcelona. Ha fet confer\xc3\xa8ncies, xerrades, seminaris i formaci\xc3\xb3 a entitats p\xc3\xbabliques i privades. Era membre del Grup de recerca sobre exclusi\xc3\xb3 i controls socials de la Universitat de Barcelona i va fer de professor col\xc2\xb7laborador en diferents cursos acad\xc3\xa8mics.\n_START_SECTION_\nTraject\xc3\xb2ria com advocat\n_START_PARAGRAPH_\nVa comen\xc3\xa7ar a exercir com advocat penalista el 1995. La seva activitat es va centrar en la defensa dels drets humans i dels moviments socials. Va ser un dels fundadors del despatx \xe2\x80\x9cFrancesc Layret\xe2\x80\x9d. En els anys noranta, va ser conegut com a advocat de tots tipus d'activistes. ecologistes, insubmisos, independentistes o okupes com els del Cinema Princesa, Can Masd\xc3\xa9u o el de Miles de Viviendas, on un jutge va condemnar el consistori barcelon\xc3\xad per realitzar un desallotjament sense autoritzaci\xc3\xb3. En els anys 2000, va ser advocat de les plataformes antiglobalitzaci\xc3\xb3 que van organitzar les contra-cimeres del 2001 i del 2002 a Barcelona. Va exercir l'acusaci\xc3\xb3 contra la Delegada del Govern, Garc\xc3\xada Valdecasas, per l'actuaci\xc3\xb3 policial en la manifestaci\xc3\xb3 del juny 2001. En la darrera d\xc3\xa8cada ha estat conegut com a advocat de moviments socials com els anti-Bolonya, V de Vivienda, la PAH, Iaioflautes o del 15-M. Va defensar davant l'Audi\xc3\xa8ncia Nacional als acusats pel bloqueig violent del Parlament catal\xc3\xa0 en el 2011._NEWLINE_Ha estat tamb\xc3\xa9 advocat de la FAVB. Va ser l'advocat en el judici\xc2\xa0administratiu contra l'Ordenan\xc3\xa7a del civisme aprovada el 2005. Va intercedir en causes en favor de la mem\xc3\xb2ria hist\xc3\xb2rica, en contra del mobbing immobiliari \xc2\xa0i en contra de la tortura. Un dels seus clients va ser, precisament, Juan Jose Moreno Cuenca, el \xe2\x80\x9cVaquilla\xe2\x80\x9d. Tamb\xc3\xa9 va ser l'advocat de l'Associaci\xc3\xb3 de Cristians contra la Tortura i de v\xc3\xadctimes en els maltractaments a la Comiss\xc3\xa0ria de les Corts detectats per una c\xc3\xa0mera oculta. Va exercir l'acusaci\xc3\xb3 contra els acusats pels fets de Berga, on es va produir l'assassinat de Josep Maria Isanta. O recentment contra els acusats per les morts en l'accident ferroviari de Compostel\xc2\xb7la del 2013. Tamb\xc3\xa9 va representar a grups de defensa de la llengua catalana en la querella contra l'ex-president del Govern Balear, Jos\xc3\xa9 Ram\xc3\xb3n Bauz\xc3\xa0 pel decret del TIL._NEWLINE_Entre el 2006 i el 2011 va fer d'assessor en l'Oficina de drets civils de Vilanova i la Geltr\xc3\xba. En aquesta \xc3\xa8poca, un dels \xc3\xa0mbits en qu\xc3\xa8 va destacar fou en l'acusaci\xc3\xb3 de casos rellevants davant l'Audi\xc3\xa8ncia Nacional. Entre ells, el cas dels abusos de la pres\xc3\xb3 nord-americana de Guant\xc3\xa1namo, de l'atac a la Flotilla de la Llibertat, contra les ag\xc3\xa8ncies de r\xc3\xa0ting o el genocidi de Ruanda.\xc2\xa0 A Barcelona, va impulsar l'acusaci\xc3\xb3, en nom d'un grup de v\xc3\xadctimes i de l'Associaci\xc3\xb3 d'Altraitalia, contra els aviadors legionaris italians que van bombardejar la ciutat de Barcelona el 1938. Es tracta de l'\xc3\xbanica causa contra els crims comesos en l'\xc3\xa8poca del franquisme que va prosperar._NEWLINE_En els darrers anys de la seva carrera professional va especialitzar-se en la lluita contra la corrupci\xc3\xb3. Va ser un dels advocats que va exercir l'acusaci\xc3\xb3 de l'Observatori DESC contra l'extresorer del PP, Lu\xc3\xads B\xc3\xa1rcenas el 2013. Va dirigir en representaci\xc3\xb3 de la FAVB i altres entitats ve\xc3\xafnals, les acusacions contra trames de corrupci\xc3\xb3 com les del Cas Millet, el Cas Hotel del Palau o el cas Ciutat Vella sobre falsificaci\xc3\xb3 de llic\xc3\xa8ncies de pisos tur\xc3\xadstics. Va ser un dels advocats que, en nom de Barcelona En Com\xc3\xba i de Podem, va presentar la querella en el Cas Pujol._NEWLINE_Ha fet d'advocat de diverses personalitats del m\xc3\xb3n pol\xc3\xadtic i social. Va ser el darrer advocat del pol\xc3\xadtic i fil\xc3\xb2sof Llu\xc3\xads Maria Xirinacs en la seva darrera detenci\xc3\xb3 el 2005. Tamb\xc3\xa9 de Josep P\xc3\xa0mies, Esther Vivas, Manuel Delgado, David Fern\xc3\xa1ndez, o d'Ada Colau i Pablo Iglesias contra Cristina Cifuentes i Alfonso Rojo, respectivament, en processos per vulneraci\xc3\xb3 del seu honor.\n_START_SECTION_\nTraject\xc3\xb2ria pol\xc3\xadtica i associativa\n_START_PARAGRAPH_\nLa seva activitat pol\xc3\xadtica va comen\xc3\xa7ar a la universitat. A la facultat de dret, va integrar-se al sindicat BEI i va participar activament en les diferents mobilitzacions estudiantils que es van produir aquells anys. M\xc3\xa9s tard, a la facultat de filosofia s'integra en un grup assembleari juntament amb Jordi Bonet i Ada Colau. A la d\xc3\xa8cada dels noranta va estar vinculat a moviments com l'antiglobalitzaci\xc3\xb3 i en els dos mil a al 15-M._NEWLINE_La seva activitat pol\xc3\xadtica i associativa principal la va fer a la Comissi\xc3\xb3 de Defensa del Col\xc2\xb7legi d'Advocats, de la qual n'era un dels seus portaveus habituals. Tamb\xc3\xa9 fou membre de l'Observatori DESC, de l'Associaci\xc3\xb3 Catalana en la Defensa dels Drets Humans de Catalunya i l'Associaci\xc3\xb3 d'Advocats Europeus. Una de les tasques que hi feu fou participar en\xc2\xa0diferents comissions i grups internacionals com la del Legal Team per la defensa dels drets dels manifestants constitu\xc3\xaft en la contra-cimera de G\xc3\xa8nova de 2001. Va participar en la Comissi\xc3\xb3 Internacional d'Observaci\xc3\xb3 pels Drets Humans a M\xc3\xa8xic, en el cas de Chiapas i els disturbis d'Atenco de 2006. Fou membre tamb\xc3\xa9 de la Comissi\xc3\xb3 Internacional d'Investigaci\xc3\xb3 per la salvaguarda dels drets fonamentals en la globalitzaci\xc3\xb3. A Barcelona, va participar en els equips de defensa dels drets dels manifestants en les contra-cimeres com la de Euromediterr\xc3\xa0nia o\xc2\xa0l'acampada del 15-M a pla\xc3\xa7a Catalunya. Una de les intervencions m\xc3\xa9s conegudes fou en el cas 4-F arran de la seva aparici\xc3\xb3 en un documental._NEWLINE_\xc3\x89s membre d'\xc3\x92mnium Cultural i de l'Associaci\xc3\xb3 de ve\xc3\xafns de Ciutat Vella._NEWLINE_Pol\xc3\xadticament no va militar en cap partit. El 2012 va ser un dels promotors del manifest de \xe2\x80\x9cM\xc3\xa9s enll\xc3\xa0 del 25-N\xe2\x80\x9d. Poc despr\xc3\xa9s, va formar part del grup promotor de la plataforma ciutadana Proc\xc3\xa9s Constituent liderada per Teresa Forcades i Arcadi Oliveres. I fou un dels membres de la primera Coordinadora fins al 2014. En les eleccions auton\xc3\xb2miques del 2012 va donar suport p\xc3\xbablic a la CUP. En les eleccions europees del 2014 va ser un dels tres catalans promotors del Manifest Moure fitxa de Podem i es va integrar en el seu consell ciutad\xc3\xa0 estatal. El 2014 fou un dels promotors de la plataforma ciutadana Guanyem. Juntament amb Ada Colau i Joan Subirats, present\xc3\xa0 la iniciativa a l'Escola Collasa i Gil de Barcelona. S'integr\xc3\xa0, finalment, en la candidatura electoral que va guanyar les eleccions municipals del 2015 a Barcelona._NEWLINE_A les eleccions generals espanyoles del 28 d'abril de 2019, encap\xc3\xa7ala la llista per la circumscripci\xc3\xb3 electoral  de Barcelona, del partit \xe2\x80\x99En Com\xc3\xba Podem,  pel Congr\xc3\xa9s de diputats."